Uibokandil kulus võistlusmaa läbimiseks 4:23.31. Teise koha pälvis Silvie Zvonkova (4:49.04) ja kolmandaks sõitis end Marzena Janczarska ajaga 5:12.10.

"Võistlusele läksin mõttega parandada ajaliselt eelmise aasta tulemust. Stardi eel kogunesid aga äikesepilved, misjärel hakkas sadama väga tugevat paduvihma. Esimesed pool tundi oli isegi raskusi näha, kus läheb rada," rääkis Uibokand sõidujärgselt. "Õnneks peale tundi jäi sadu väiksemaks ja lõpuks kadus sootuks. Rada ise muutus vihmaga väga mudaseks ja seetõttu ma oma stardieelset eesmärki täita ei suutnud. Aga ma jään rahule sellega, et suutsin terve sõidu kõvasti ja ühtlaselt pingutada."

Möödunud aastal sai Uibokand Slovakkias toimunud maratoni EM-il 19. koha.